Kroonpark reg vir fees | Netwerk24
Kroonpark reg vir fees
Onder meer die set-set-baan by Kroonpark is opgeknap ter voorbereiding vir die eerste Quantum-boerefees, wat Saterdag (22/02) aangebied word. Van links is Jafta Mojalefa, Johannes Sekalezi en Ndebel Jankie. Foto: Madli Grobbelaar
'n Miernes van bedrywighede is die afgelope maand op die oewer van die Valsrivier by Kroonpark te bespeur.
Dit is 'n gewerskaf namate rommel verwyder, gras gesny en algemene opknappingswerk gedoen word.
Die eens gewilde vakansie-oord, wat mense van heinde en ver getrek het om op die rivierwal te kampeer, se algemene instandhouding het deur die jare agterweë gebly.
Die eerste Quantum-boerefees word Saterdag (22/02) op Kroonpark aangebied.
Die organiseerders het dit goedgedink om die voormalige lushof vir vakansiegangers en inwoners reg te ruk.
Die oord is veral gewild vanweë die binnehuise warm­waterswembad (wat een van die grootstes in die land is), ander swembaddens, 'n set-set-baan, 'n waterglybaan en 'n kampeerterrein.
"Ons het ná samesprekings met die Moqhaka-munisipaliteit besluit om in te spring en Kroonpark in orde te kry vir die naweek se verrigtinge," sê Soutie Wentworth, organiseerder van die Quantum-boerefees en eienaar van Quantum Field Services.
Die fees, ten bate van plaas­beveiliging en droogtehulp beloof hope vermaak vir jong en oud, en vir boere, beloof 'n dag vol opwinding.
Die program sluit in praatjies oor plaasbeveiliging en droogtehulp, veetentoonstellings, 'n veiling ten bate van droogtehulp, 'n vliegtuig-vertoning, kleiduifskiet, boogskiet, 'n kettingsaagkompetisie, 'n boeresportkompetisie, set-set, dansnommers, boeremusiek, 'n tentoonstelling van veteraan­motors en kindervermaak, asook pret met 'n mallemeule, swembaddens, 'n waterglybaan en 'n biertent waar Armand Hofmeyr sal optree.
Steve Hofmeyr se vertoning sal om 20:00 in die amfiteater begin.
Feeskaartjies kos R100, wat toegang tot die hele dag se vermaak en Steve en Armand se optredes bied.
Kaartjies kan aanlyn op Quicket onder "Quantum-boerefees"gekoop word. Dit is ook by VS-hersteldienste oorkant Quantum Field Services beskikbaar.
Vir meer inligting, stuur 'n e-pos na marketing@qtfs.co.za of bel Marzel van Tonder by 083-338-8546.